DECRETO 24/2009, do 29 de xaneiro, polo que se resolve o expediente de deslindamento entre os termos municipais dos concellos de Avión e Carballeda de Avia.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 13/02/2009

O Concello de Avión, con data do 28 de abril de 2005, interesou o deslindamento do seu termo municipal respecto do municipio limítrofe de Carballeda de Avia no tramo comprendido entre os marcos un (Portela de Pao) e dez (Outeiro de Chaos), por considerar que existían erros materiais na delimitación anterior.
O expediente de deslindamento tramitouse de conformidade co procedemento establecido na Lei 5/1997, do 22 de xullo, de Administración local de Galicia e no Real decreto 1690/1986, do 11 de xullo, polo que se aproba o Regulamento de poboación e demarcación territorial das entidades locais.
Durante a devandita tramitación non existiu acordo entre os concellos de Avión e Carballeda de Avia sobre o documento xurídico vixente definitorio da liña límite entre ambos os dous municipios. Resultando que o Concello de Avión defende fundamentalmente como liña límite a descrita na acta do 25 de setembro de 1934; mentres que o Concello de Carballeda de Avia se basea, entre outros datos, na clasificación existente dos montes veciñais en man común da zona.
A motivación da resolución deste expediente reside nos seguintes fundamentos xurídicos:
1. De conformidade co disposto nos artigos 41 e 44.3º da Lei 5/1997, do 22 de xullo, de Administración local de Galicia, os conflitos que poidan suscitarse entre municipios en relación co deslindamento dos seus termos serán resoltos polo Consello da Xunta de Galicia, logo dos informes do Instituto Xeográfico Nacional, da Deputación Provincial respectiva, da Comisión Galega de Delimitación Territorial e do ditame do Consello Consultivo.
No expediente de deslindamento dos termos municipais de Avión e Carballeda de Avia obsérvase que existe un claro desacordo entre ambos os municipios ao respecto. Este suposto de feito está comprendido dentro da definición que o Consello Consultivo de Galicia, seguindo a doutrina do Consello de Estado, realizou no seu ditame número 35 do 17 de marzo de 2000, onde sinala que deslindar é identificar e distinguir os lindeiros reais que separan dous ou máis termos municipais, por non mediar acordo e existir discrepancias ou contradicións en torno aos lindeiros sinalados nunha acta de deslindamento anterior ou entre os declarados por actas precedentes e sucesivas no tempo.
En consecuencia, é necesaria a intervención do Consello da Xunta de Galicia para resolver o conflito, ao abeiro do artigo 44.3º da Lei 5/1997, do 22 de xullo de Administración local de Galicia.
2. A resolución deste expediente polo Consello da Xunta de Galicia non menoscaba os dereitos dos concellos afectados, pois estes conservan o dereito a obter un pronunciamento xurisdicional sobre a controversia relativa á liña límite entre os seus termos municipais.
3. A pesar das diferenzas entre ambos os dous concellos, maniféstase o acordo na posición do marco primeiro, que é común aos termos municipais de Avión, Carballeda de Avia e Melón, pertencentes os tres á provincia de Ourense, e ao de Covelo, pertencente á provincia de Pontevedra.
Debido a estas discrepancias, e á achega de varias actas ao expediente de deslindamento, cabe considerar a reiterada xurisprudencia do Tribunal Supremo da que se desprende que nos deslindamentos xurisdicionais deben, ante todo, terse en conta os documentos que se refiran a deslindamentos anteriores practicados, de conformidade entre os termos municipais interesados (sentenzas do Tribunal Supremo do 8 de abril de 1967, do 10 de decembro de 1984 e do 4 de decembro de 1987).
Un deslindamento anterior debidamente aprobado e consensuado non perde eficacia porque os acordos administrativos firmes non caducan polo transcurso do tempo.
Polo tanto, e seguindo a doutrina do Tribunal Supremo, a acta que debe prevalecer é a de data do 11 de novembro de 1889, pero esta acta non se pode materializar sobre o terreo por adoecer de graves carencias en canto á definición xeométrica da liña límite descrita nesta, fundamentalmente no que se refire á medida dos ángulos.
Seguindo unha orde cronolóxica, o seguinte documento de deslindamento a considerar sería a acta do 8 de xullo de 1929. Nesta acta, todos os marcos, agás o primeiro, que é un fito de pedra, están descritos como cruces gravadas das que non hai referencias, nin das súas medidas, nin das dimensións das rochas sobre as que están gravadas (agás no marco catro), indicando só a distancia entre os marcos e a dirección na que se atopan.
Analizadas sobre o terreo as cruces mostradas polo concello de Avión e despois de calcular as distancias que existen entre os marcos, compáranse coas reflectidas na acta de 1929, concluíndo que estas se corresponden coas da citada acta, se ben se observa que o tramo comprendido desde o marco segundo ata o marco quinto (entre Cabeiros e Lapiñeira) se axusta mellor que o comprendido entre os marcos quinto e noveno, xa que os marcos sexto (Poza dous Cabeiros) e oitavo (Regato do Curro) non están materializados sobre o terreo. O último marco mostrado pola comisión de Avión correspóndese coa descrición do marco noveno da acta de 1929.
Hai que sinalar, que o marco mostrado sobre o terreo como número sete, pola comisión de Avión non se corresponde con ningún marco da acta de 1929 e, polo tanto, os marcos mostrados como oito, nove e dez, serían o sete, oito e nove, respectivamente, da acta de 1929.
Cos datos do caderno de campo con data do 5 de agosto de 1940, correspondente á acta do 25 de setembro de 1934, non atopou ningún dos marcos descritos nesta.
4. O Instituto Xeográfico Nacional, a Deputación Provincial de Ourense e la comisión Galega de Delimitación Territorial da Xunta de Galicia estimaron nos seus preceptivos informes que debía prevalecer a liña límite descrita na acta de deslindamento con data do 8 de xullo de 1929, segundo a interpretación realizada polo Instituto Xeográfico Nacional e que se recolle no anexo I a este decreto.
Coa motivación exposta nos parágrafos anteriores, por proposta do conselleiro de Presidencia, Administracións Públicas e Xustiza, de acordo co ditame do Consello Consultivo de Galicia e logo de deliberación do Consello da Xunta de Galicia, na súa reunión do día vinte e nove de xaneiro de dous mil nove,
DISPOÑO:
Primeira.-Resolver a cuestión suscitada entre os concellos de Avión e Carballeda de Avia sobre o deslindamento dos seus termos municipais, no sentido de considerar válida e vixente a liña límite xurisdicional que se describe na acta de deslindamento do 8 de xullo de 1929, segundo a interpretación realizada polo Instituto Xeográfico Nacional que consta como anexo I a este decreto, e tal e como se representa no mapa topográfico a escala 1:10.000 do Instituto Xeográfico Nacional que figura como anexo II deste decreto.
Segunda.-Este decreto entrará en vigor o día seguinte ao da súa publicación no Diario Oficial de Galicia.
Contra este decreto, que esgota a vía administrativa, poderase interpoñer recurso contencioso-administrativo ante o Tribunal Superior de Xustiza de Galicia no prazo de dous meses contados a partir do día seguinte ao da publicación do mesmo, sen prexuízo do disposto no artigo 44 da Lei 29/1998, do 13 de xullo, reguladora da xurisdición contencioso-administrativa, ou calquera outro recurso que consideren oportuno.
Santiago de Compostela, vinte e nove de xaneiro de dous mil nove.
Emilio Pérez Touriño
Presidente
José Luis Méndez Romeu
Conselleiro de Presidencia, Administracións Públicas e Xustiza
ANEXO I
O Instituto Xeográfico Nacional, a Deputación Provincial de Ourense e a Comisión Galega de Delimitación Territorial da Xunta de Galicia estimaron nos seus preceptivos informes que debía prevalecer a liña límite descrita na acta de deslindamento con data do 8 de xullo de 1929, definida polas seguintes coordenadas UTM (ED50):
Ver referencia pdf "03100D006P014.PDF"
A liña límite recoñecida entre cada dous marcos consecutivos é a aliñación recta que pasa por ambos os dous.
As coordenadas anteriores, agás os marcos sexto (Poza de Cabeiros) e oitavo (Regato do Curro), están calculadas cos datos tomados no campo.
As coordenadas dos marcos sexto e oitavo, que non están materializados sobre o terreo, calculáronse analiticamente, co criterio seguido na acta e en función das distancias que figuran nela e as obtidas no campo, facendo as compensacións axeitadas.
Ver referencia pdf "03100D006P014.PDF"